Merkezê Îrtîbatî û Çapemenîye yê Hêzanê Sûrîyeya Demokratîke (QSD) dîyar kerd ke hêrişê dewleta tirke yê vera Qamişloyî de vizêr 2ê ci domanî 4 kesî şehîd bîyî.
Merkezê Îrtîbatî û Çapemenîye yê Hêzanê Sûrîyeya Demokratîke (QSD) bi eşkerayîyêke vat: ''Dewleta tirke ya îşxalkere vizêr şan bi droneyê çekdarî hêrişê taxa Sîna ya Qamişloyî kerd. Hêriş de yewê ci endamê Dezgehê Dîsîplînê Leşkerîyî 4 kesî şehîd bîyî ke nînan ra 2 kesî doman ê.''
Balkêş o ke hêrişê dewleta tirke kombîyayîşê Soçiyî ra dima qewimîya ke Serekdewletê Rûsya Vlademir Putin û Serekkomarê Tirkîya Erdogan tede roniştbî.
